**בחוקותיהם לא תלכו - דפי הכוונה ללימוד עיוני**

**הבהרה:** בשיעור זה ובשיעור הבא אחריו [דרכי האמורי] יש מקורות זהים. עם זאת לא נרתענו מכפילות, על מנת לבנות את סדר הלימוד בכל אחד מהשיעורים, מהמסד ועד הטפחות, כיחידה העומדת בפני עצמה.

**הכנת הסוגיה**

**א. איסור הליכה בחוקות הגויים - באיזה גויים מדובר**

1. בספר החינוך (2) מבואר שהאיסור להתדמות לגויים בחוקיהם נאמר ביחס לכל העמים **עובדי העבודה זרה**.
2. הרמב"ם כתב בספר המצוות (2) ובהלכות עבודה זרה (4), כי תכלית הציווי היא "שיהיה ישראל מובדל מהם במלבושו ובשאר מעשיו כמו שהוא מובדל מהם במדעו ובדעותיו", והתבדלות זו היא לכאורה גם מגויים **שאינם עובדי עבודה זרה**. ובטעם האיסור עיין בדברי הר"ן בסנהדרין (2).

**ב. איסור הליכה בחוקות גויים שאין בהם טעם**

1. מחלוקת חכמים ורבי יהודה במשנה במסכת סנהדרין (1), כיצד מקיימים את "מצות הנהרגים". ובסוגיית הגמרא שם, מבוארת בהרחבה דעת רבי יהודה ותשובת חכמים לדבריו.
2. מחלוקת חכמים ורבי מאיר במסכת עבודה זרה (1) בהגדרת יום מיתה כיום אידם של עכו"ם. וראה בהמשך הסוגיה מה שהקשו על חכמים הסוברים כי יש בשריפת כלי תשמישם של המלכים איסור "בחוקות הגויים", ומה שתירצו.
3. בתוספות בעבודה זרה ד"ה ואי, הקשו סתירה מהגמרא במסכת סנהדרין דלעיל (1), ומתוך קושייתם ייסדו "שני דינים" בחוקות הגויים, עמוד היטב על ההבדלים ביניהם.
4. **להרחבה:** ראה בדברי רבי בצלאל ז'ולטי, רבה של ירושלים (9), בביאור דברי התוספות.

אמנם, לדעת הרמב"ם הנ"ל, גם בדברים שאינם נעשים לשם חוקות עבודה זרה, יש איסור ללכת בחוקות הגויים **מהתורה.**

**ג. איסור הליכה בחוקות גויים כאשר יש להם טעם**

1. שיטת הר"ן בחידושיו למסכת סנהדרין (2) ובדבריו על הר"ף במסכת עבודה זרה (2), שבחוקות הגויים שאין איסור בעשיית חוקים "**שיש בהם טעם**" או "**שיש לו מבוא בדרכי הטבע**", ובשל כך אין איסור "חוקות הגויים" בשריפה על המלכים.
2. וכן מבואר בדברי המהרי"ק (3) שהתיר ללבוש קפ"א, משום שאינו עומד באף אחד משני התנאים הנ"ל לאיסור "בחוקותיהם לא תלכו", עיין בדבריו בהרחבה.

**ד. פסק ההלכה**

1. שולחן ערוך ורמ"א (4). מרן השולחן ערוך פסק כדברי הרמב"ם שאיסור "חוקות הגויים" נאמר על התדמות לכל הגויים. והרמ"א הביא להלכה את שיטת הר"ן והמהרי"ק המובאים לעיל.
2. בביאור הגר"א (4) הקשה על הר"ן והמהרי"ק ממסקנת הסוגיא בסנהדרין (1) שרק בגלל שמיתת סייף וכן המנהג לשרוף כלי תשמישם של מלכים [דברים שיש בהם טעם], **נכתבו בתורה**, אין בזה איסור "חוקות הגויים", ומחמת קושיא זו דחה הגר"א את דברי הר"ן והמהרי"ק, וחלק על הרמ"א לדינא.
3. **סיכום השיטות -** דברי הרב ז'ולטי (9), וראה במה שכתב ליישב את קושיית הגר"א, שהר"ן סבר כדעת הריטב"א במסכת עבודה זרה (2), שהסוגיות בסנהדרין ובעבודה זרה חולקות, וכדברי הקהלות יעקב (5).

**עיון נוסף**

**א. המנהג לקשט את בתי הכנסת באילנות בחג השבועות**

1. הרמ"א (4) הביא להלכה את המנהג לשטוח עשבים בשבועות בבית הכנסת.
2. ברם המשנה ברורה (4) כתב כי "הגר"א ביטל מנהג זה, משום שעכשיו הוא חוק העמים להעמיד אילנות בחג שלהם". וביאר במנחת אשר (13), שהרמ"א והגר"א לשיטתם, וכמבואר לעיל.
3. דברי האגרות משה(8) יו"ד ח"ד סימן יא אות ה.

**ב. טקסי הלוויה צבאית מלווים במטחי יריות והנחת זרי פרחים על קברים**

1. דברי הרב ז'ולטי (9) שהנדון תלוי במחלוקת הרמ"א והגר"א (4), האם איסור ההליכה בחוקות הגויים **שיש להם טעם הגיוני**. ולכן לדעת הרמ"א אין זה בכלל איסור "חוקות הגויים". אך "מאחר שיצא מפי קדשו של רבנו הגר"א לאיסור, אם כן טכס של "לוויה צבאית" בודאי אסור משום חוקות הגויים".
2. לעומתו, השרידי אש (11) כתב שהרב ז'ולטי "הפריז על המידה". וכן נקט הגר"ע יוסף (11) שאין איסור בהנחת זרים על הקברים, אך אסר נטיעת אילנות בבתי קברות.

**ג**. **סעודה או עשיית שמחה ביום "חג ההודיה" בארצות הברית**

1. הגרי"ד סולובייציק [ראש ישיבה אוניברסיטה בארה"ב] ואביו רבי משה סולובייצ'יק (מובא בספר נפש הרב (9) סברו שאין איסור "בחוקותיהם לא תלכו" באכילת בשר תרנגול הודו "ביום ההודיה".
2. ברם רבי יצחק הוטנר כתב באגרותיו (9) כי בחגיגת יום זה יש איסור "אבזרייהו דעבודה זרה".
3. וראה דעת האגרות משה בנדון בתשובותיו, וביישוב הסתירה שביניהם (7)-(8).

**ד. נדונים שונים להלכה**

* **האם מותר להתלבש בלבוש מערבי מודרני -** שו"ת אגרות משה יו"ד ח"א סימן פא (8).
* **חבישת כובע שנהגו נשות הגויים ללבוש -** האדמו"ר מצאנז בשו"ת דברי חיים (6).
* **ישיבה בגילוי ראש** - שו"ת אגרות משה יו"ד ח"ד סימן יא אות ג (8).
* **גילוח הזקן -** חתם סופר (5).
* **קריאה ליהודים בשמות של גויים -** מנחת אשר (13).
* **הליכה לתיאטרון ואצטדיוני ספורט -** שו"ת אגרות משה יו"ד ח"ד סימן יא אות א (8).
* **חגיגת "בת מצוה" [ובפרט בבית כנסת]** - שו"ת שרידי אש (10)-(11).
* **הקמת אנדרטאות לזכר נספים ועמידת דום בצפירת זיכרון** - מנחת אשר, בסוף דבריו (13).

**דרכי האמורי - דפי הכוונה ללימוד עיוני**

**הכנת הסוגיה**

**א. דרכי אמורי - מקור הדין**

1. לדעת הרמב"ן כי מקור האיסור לעשות כמעשי האמורי מפורש בפסוק האמור בפרשת משפטים (1) "לֹא תִשְׁתַּחֲוֶה לֵאלֹהֵיהֶם וְלֹא תָעָבְדֵם **וְלֹא תַעֲשֶׂה כְּמַעֲשֵׂיהֶם**", ואילו לדעת רש"י האיסור נלמד מפסוק בפרשת אחרי מות (1) **וּבְחֻקֹּתֵיהֶם לֹא תֵלֵכוּ**, וכן מפורש בדבריו במסכת שבת (2).

**ב. גדר "דרכי האמורי" ו"חוקות הגויים"**

1. בסוגיא במסכת שבת (2) נשנו דברים האסורים משום "דרכי האמורי", נסה למצוא להם מכנה משותף.
2. מחלוקת חכמים ורבי יהודה במשנה במסכת סנהדרין (1) כיצד מקיימים את "מצות הנהרגים", ובסוגיית הגמרא על אתר מבוארת בהרחבה דעת רבי יהודה וכן תשובת חכמים לדבריו.
3. מחלוקת חכמים ורבי מאיר במסכת עבודה זרה (1) בהגדרת יום מיתה כיום אידם של עכו"ם, וראה בהמשך הסוגיה מה שהקשו על חכמים הסוברים כי יש בשריפת כלי תשמישם של המלכים משום "חוקת הגויים", ומה שתירצו. ובתוספות ד"ה ואי, הקשו סתירה לתשובת הגמרא בדעת חכמים במסכת סנהדרין לעיל (1), ומתוך קושייתם ייסדו התוספות "תרי גווני" בחוקות הגויים.
4. להגדרת מהות "דרכי האמורי" נעיין בדברי רבותינו הראשונים: הרמב"ם במורה נבוכים (3), הר"ן (2) ורש"י במסכת חולין (2). ובביאור הקהילות יעקב (5) בהגדרת ההבדלים בין "חוקות הגויים" לבין "דרכי האמורי", והסברו בשיטת רש"י בלימוד מקור הדין מהפסוקים, ובשיטת התוספות (1).
5. במסכת בבא קמא (3) מובא: "המספר קומי [לפנים במצח, רש"י] הרי זה מדרכי האמורי", וצריך עיון היאך יכלו חכמים להתיר לקרובים למלכות להסתפר באופן זה. וראה תירוצו של הבית יוסף המובא בב"ח (3), ותירוצו של הב"ח (3).
6. **פסק ההלכה:** בשולחן ערוך (5) חשש לאיסור "דרכי האמורי" במנהג ה"כפרות", ועיין שם במשנה ברורה.

**ג. "דרכי האמורי" משום "רפואה"**

1. במשנה במסכת שבת (2) מובאות מספר דוגמאות לרפואה בדרך "סגולית". ובסוגיית הגמרא הסבירו אביי ורבא מדוע אין ברפואות אלו איסור "דרכי האמורי". לדעת רש"י טעם ההיתר משום שזהו מעשה ניכר, אולם הר"ן (2) חלק על דבריו, עיין שם.
2. טעם נוסף להתיר רפואה זו, ראה בדברי הרמב"ם במורה נבוכים (3), שרק ברפואות סגוליות **שפעולתן הוכחה בנסיון הטבעי**, אין איסור משום "דרכי האמורי", וביאור דבריו בקהילות יעקב (5) ובספר עין איה (3).
3. אולם הרשב"א (4) חלק על הרמב"ם, ולדעתו גם ברפואות שאין הוכחה לפעולתם בדרך הטבע, אם אינן מאלה שאמרו חכמים בפירוש שאסורים משום דרכי האמורי.
4. **פסק ההלכה**: שולחן ערוך (5). והמשנה ברורה (שם ס"ק קה) ביאר בטעם ההיתר להתרפא גם בלחשים "דהוי קצת כמו ניכר, כיון שרגילות לחשים ירפאו".

**עיון נוסף**

**א. מעשים שיש בהם חשש "דרכי האמורי" שלא נזכרו בש"ס**

יש לברר מה **טעם** האיסור, והאם נאסר רק מה שהוזכר **בש"ס**, או **כל מה** שנהגו הגויים כמנהג וחוק ללא טעם.

1. הבית יוסף (3)הביא את דברי רבי אליעזר ממיץ בספר היראים, שאין לחשוש משום "דרכי האמורי" אלא לדברים שהוזכרו בגמרא בלבד.
2. דברי שו"ת חות יאיר (6) בנדון הלחשים שיודעים הנשים לאיזה מיחושים וכאבים וחלאים.
3. בשו"ת יחוה דעת (6) כתב שאין חשש איסור "דרכי האמורי" במנהג שחיטת תרנגול ולקוברו למרגלות הנפטר השני מבני אותו משפחה, על פי דברי החתם סופר "שכל מה שלא נתבאר להדיא בש"ס שיש בו משום דרכי האמורי אין לחוש לזה כלל".

**העמקה ומחקר**

**א. חשש דרכי האמורי בהדלקת נרות על עוגה וכיבוי הנרות**

1. תשובת רבי משה נטע למברגר בשו"ת עטרת משה (7).

**ב. דרכי האמורי ברפואות שונות**

1. **רפואה מונעת -** מאמרו של הרב אבינר (8) ובאנציקלופדיה תלמודית (9) (בסמוך להערות 54-56).
2. **רפואה מיסטית למחצה** [**רייקי והילינג**] - מאמרו של הרב אבינר (7)-(8).

**ג.** **סיכום**

1. אנציקלופדיה תלמודית (9).

**בלורית הראש - דפי הכוונה ללימוד עיוני**

**הכנת הסוגיה**

**א. איסור גידול בלורית הראש ותספורת 'קומי' - המקורות בדברי חז"ל**

1. במסכת קידושין (1א) מסופר על ארבע מאות ילדים של בית דוד שהיו מבנות יפת תואר והיו מסתפרים 'קומי' ומגדלי בלורית. וראה ברש"י על אתר שבאר היכן ממוקמים הקומי והבלורית.
2. במסכת בבא קמא (1ב) מבואר כי המספר 'קומי' הרי זה מ'דרכי האמורי', עיין ברש"י מהי תספורת 'קומי'.
3. בדברי המדרש (1ג) נתבארו גזירותיו של פרעה במצרים, ואחת מהם "וגידל להם בלורית".

**ב. איסור גידול בלורית הראש ותספורת 'קומי'- אופני האיסור**

1. בדברי רש"י מפורש כי איסור גידול בלורית היינו איסור תספורת 'קומי'. ברם מדברי הרמב"ם (2ב) נראה כי אלו הם שני אופנים שונים, וכן משמע בדברי התורת כהנים ובמפרשיו (2א).
2. הבית יוסף (2ג) דן במשמעות דברי הרמב"ם שכתב "ולא יגדל צצית ראשו כמו ציצת ראשם", האם זהו איסור נוסף או לא [וראה במה שכתב על התספורת שנהגו בני ספרד, וכיצד יש לנהוג למעשה].
3. אולם הב"ח (2ג) חלק על הבית יוסף, ופירש את דברי הרמב"ם לאסור באיסור נוסף שכולל כל גידול שערות לשם נוי ויופי "דרך שחץ וגאווה" [לפי זה הקשה בשו"ת כהונת עולם (3ד) כיצד הותר לנזיר לגדל שערותיו, עיין בתירוצו בביאור מהות סיבת גידול השערות אצל הנזיר].
4. דברי הרמב"ם בתשובותיו (3א), ולכאורה משמע מהם כהבנת הב"ח, לאסור כל תספורת ליופי כדרך נכרים.
5. דעת הפרי חדש (3ב) כשיטת הב"ח ש"'לא יגדל צצת ראשו" הוא איסור בפני עצמו, אלא שהאיסור מוגבל לאופן **שקולע שערותיו**, אבל סתם להניח גידול שער מותר. וראה במה שכתב על דבריו בספר בן ידיד (3ג).

**ג. איסור גידול בלורית ותספורת 'קומי' - פסק ההלכה**

1. השולחן ערוך (4א) העתיק להלכה את דברי הרמב"ם, וראה בדברי הט"ז והש"ך שדחו את הסבר הבית יוסף בדעת הרמב"ם ונקטו להחמיר כדעת הב"ח (2ג) שכל **גידול שער לשם נוי אסור**.
2. בביאור הגר"א (שם) דייק מלשון השו"ע "**ו**לא יגלח מהצדדים", שחזר בו, וגם לדעתו איסור גידול ציצת ראשו הוא איסור בפני עצמו, וכן מבואר בדברי הברכי יוסף (4ב).
3. לאור דברי הפוסקים הנ"ל, הוציא לאור בשנת תרצ"א רבי יהושע אלטר ולדמאן, קונטרס בשם "דא גזירת אורייתא" (5א) שבו מחה נמרצות בבני ישיבת חברון [שעלו לירושלים לאחר הטבח בחברון בשנת תרפ"ט], שהיו מניחים בפאת ראשם מלפניהם במקום הנחת תפילין שערות גדולות לנוי וליופי שקוראים "טשאפ".
4. דברי הגר"ח קנייבסקי בספרו ארחות יושר (5ב) בשם החזון איש.

**עיון נוסף**

**א. היתר גידול בלורית לקרובי המלכות**

1. במסכת בבא קמא (1ב) מבואר היתר תספורת 'קומי לקרובי המלכות, עיין בטעמו בתוספות ד"ה התירו.
2. הבית יוסף (6א) הקשה היאך היה כח ביד חכמים להתיר איסור **דאורייתא,** ותירץ בשני אופנים.
3. תירוץ הב"ח (6א) על קושיית הבית יוסף, כי איסור "ובחוקותיהם לא תלכו" נאמר רק כשרוצה **להתדמות** ולנהוג כמותם, ולא כשאין דעתו להתדמות להם, אלא צריך ללבוש כמלבושיהם כדי שלא יתגנה. וכן מבואר בדברי הקובץ שיעורים (6ב), והביא שכן דעת המהרי"ק, שהאיסור רק כשרוצה להתדמות להם.
4. לדעת הגרי"ש אלישיב (6ג), אין איסור דאורייתא כשאינו רוצה להתדמות לנכרים, ונאסר מדרבנן, ולקרובים למלכות התירו לצורך.

**ב. חשש חציצת הבלורית בהנחת תפילין של ראש - דברי הראשונים והפוסקים**

1. בשו"ת הרשב"א (7א) דן האם יש חשש בהנחת תפילין של ראש כאשר הן מונחות על השיער בהפסק כיסוי הראש. וכתב שרק בתפילין של יד מחוייב להניחם **על הבשר**, משום דכתיב "לך לאות", ודרשו "ולא לאחרים לאות". אבל **בתפילין של ראש**, אדרבה, כתיב בהו "'וראו כל עמי הארץ, **לא איכפת לן בחציצה**".
2. אבל הרא"ש (7ב) נקט כדבר פשוט שבין בתפילין של יד ובין **בתפילין של ראש,** צריך ש**לא יהיה דבר חוצץ**. וכן נפסק בשו"ע (8ב) שלא יהא הפסק בין בתפילין של יד ובין בתפילין של ראש.
3. על פי דברי הרא"ש ופסק השולחן ערוך, כתב המחצית השקל (7ג) כי הבלורית גורמת לחציצה בתפילין של ראש, ובהמשך כתב כי גם לדעת הרשב"א, הבלורית עלולה לגרום לכך שהתפילין אינן מונחות במקומן.
4. ברם בערוך השולחן (7ד) חלק על דברי המחצית השקל, ולדעתו שיער הראש כעצם הראש דמי, וכן המנהג פשוט ואין לפקפק כלל בזה.
5. בקונטרס דא גזירת אורייתא (8א) דן בדעת המחצית השקל וחילק בין בלוריתם של הנזיר והמקורבים למלכות, לבין בלוריתם של המגדלים ציצת ראשם באיסור.

**ג. חשש חציצת הבלורית בהנחת תפילין של ראש - הלכה למעשה**

1. המשנה ברורה (8ב) הביא את דברי המחצית השקל הנ"ל להלכה, והוסיף: "ובלאו הכי כששערותיו מגודלות קשה ליזהר שיהיו מונחים ומהודקים על מקומן".
2. דברי הפסקי תשובות (8ג) בנדון, מהי ההנהגה הראויה של המדקדקים באורחותיהם, והפתרון לבעלי הבלורית שלא יהיו בכלל "קרקפתא דלא מנח תפילין".
3. להשלמת היריעה, נעיין בספר דעת נוטה (9א) מתשובותיו של הגר"ח קנייבסקי בנדונים שונים מענייני בלורית, בנדון איסור גידול בלורית בפני עצמו ובנדון חציצה בתפילין. ובמה שכתב בילקוט יוסף (9ב) כי **אין בבלורית חציצה לתפילין,** ומכל מקום הירא דבר ה' יש לו להימנע מכך, עיין שם בנימוקו.

**מחקר והעמקה**

**א. גידול בלורית הראש - סיכום**

1. בשו"ת תשובות והנהגות (10א) הביא את דברי מחצית השקל (7ג), וכן את מחאת האדמו"ר מבעלזא בבני הישיבות המגדלים בלורית, ובדבריו בביאור הסיבה שבני ישיבות בליטא ואחרים מגדלים את בלוריתם, ומסקנתו להלכה ולמעשה [וראה עוד במה שכתב שם האם יש לחשוש לאיסור "לא ילבש"].
2. דברי הגר"ע יוסף בספרו יחוה דעת (10ב,11א) שאין למחות בדבר, אך מה טוב ומה נעים לחוש לדברי המחמירים ולקצר שער הראש כמה שאפשר "ובפרט לבני תורה שצריכים לקדש עצמם במותר להם".
3. בנושא זה, חשוב לציין לדברי החזון איש באגרותיו (12א) שאיסור "בחוקותיהם לא תלכו" אינו "אלא **במתאווה להידמות להם**, אבל לא **באוהב את היופי המוסכם**". עם זאת, בשו"ת פאת שדך (12ב,12ג) דן בדברי החזון איש ודחה אותם משני פנים, הן מכך שמכתבו לא פורסם ושמא חזר בו החזון איש, והן מפאת שהדברים אינם עולים בקנה אחד עם הכרעת הפוסקים בנדון.

**ב. ריבוי שערות על פי הקבלה**

1. לסיום, נעיין בדברי רבי יהונתן אייבשיץ (13ב), ורבי משה צבי לנדא (13א) במה שכתבו כי השערות הם "שורש הדינים" ומהם "יונקים החיצונים", וכוחות הטומאה אוחזים בשערות.
2. דברי הגרש"ז ברוידא בספרו שם דרך (13ג) שיש בגידול שערות כח להוליד דאגה בנפש לחיפוש וצימאון ברוח הקדושה, וח"ו כאשר אינו בדרך הקדושה נהפכת הדאגה בנפש לכח הרס מדרדר בחיפוש למלא התאוות.

**תמים תהיה עם ה' אלוקיך - דפי הכוונה ללימוד עיוני**

**הכנת הסוגיה**

**א. תמים תהיה עם ה' אלוקיך - מצות עשה**

1. בפרשת שופטים (1א) נאמר בפסוקים "תמים תהיה עם ה' אלוקיך", ולאחר מכן הוזכרו הקסמים שהם מנת חלקם של אומות העולם, לעומת עם ישראל, שהקב"ה שלח להם נביאים.
2. הרמב"ם והרמב"ן נחלקו האם בפסוק "תמים תהיה עם ה' אלוקיך" נצטווינו במצות עשה.

שיטתו של הרמב"ן מבוארת בהגהותיו על ספר המצוות (1ד) ובפירושיו על התורה בפרשת שופטים (1ב) ובפרשת לך לך (1ג).

1. בביאור שיטת הרמב"ם, מדוע לא מנה את "תמים תהיה" במנין מצוותיו, נאמרו הסברים שונים, ראה בדברי המגילת אסתר (2א) והמלבי"ם (2ב).
2. הרמב"ן בדרשותיו (2ג), הוסיף ביאור בטעם איסור "תמים תהיה עם ה' אלוקיך", הנובע מהיות ישראל "חלק ה'" ולא בשליטת הכוכבים והמזלות "ונתן להם הנבואה האמיתית" - כפי שנראה מפשט הפסוקים בתורה [ראה לעיל (1א) בפירוש רש"י על אתר].

**ב. אין שואלים בגורלות ובחוזים בכוכבים - משום שנאמר "תמים תהיה עם ה' אלקיך"**

1. חז"ל במסכת פסחים (3א) למדו מהפסוק "תמים תהיה עם ה' אלוקיך", לאסור שאלת עתידות מהחוזים בכוכבים, וכפי שנקט להלכה בשו"ת הרשב"א המיוחסות לרמב"ן (4א), ונפסק בשלחן ערוך (4ב).
2. בספרי (3ג) נלמד מהפסוק, איסור שאלה "בגורלות" [וכבר העירו שבספרי שפנינו אינו נמצא], כפי שהובא בדברי התוספות במסכת שבת (3ב). וראה במה שכתב בזה בשו"ת וישב הים (3ד).

**ג. שימוש בגורל - בפרשיות התנ"ך**

1. בפרשיות התנ"ך מצאנו בגורלות, ראה בהרחבה במקורות המובאים לפנינו (5א)-(5ו).
2. ויש לבאר מהו האופן הנאסר, ובאופן המותר, האם מותר לכל אדם או שצריכים תנאים להיתר והצלחת ההשתמשות בהם, ומה הם התנאים האלו. וראה במה שכתב בזה בשו"ת וישב הים (5ז)-(6).

**עיון נוסף**

**א. השימוש בגורלות - 'גורל הגר"א'**

1. במסורות בעל פה מקובל וידוע על 'גור"ל הגר"א', אשר נעשה במשך דורות על ידי גדולי ישראל, כדי לדעת כיצד לנהוג בשאלות הרות גורל שעמדו בפניהם, כמובא בהרחבה בספר "הגאון החסיד מוילנא" (7א) ובמקורות נוספים (7ב)-(7ג). ובאופן מופלא ביותר, בספר "איש חסיד היה" (8)-(9) מתואר גורל הגר"א שהטיל הצדיק רבי אריה לוין זצ"ל בכדי לקבוע את קבורתם של קדושי שיירת הל"ה.
2. השימוש בגורלות כעין 'גורל הגר"א' היה כבר בדורות קדומים יותר (10).
3. ויש להבין מהו ההיתר להשתמש בגורלות בכלל, וב'גורל הגר"א' בפרט - לכאורה בניגוד לפסק המפורש בשלחן ערוך (3ב) "אין שואלין בגורלות".

**מחקר והעמקה**

**א. פסוק לי פסוקך - כעין נבואה**

1. בביאור הדברים נראה בהקדם דברי חז"ל המתארים בש"ס - במסכת גיטין (11א); במדרש (11ב) ובמסכת חולין (11ג) - כיצד חכמים אמרו לתינוק "פסוק לי פסוקך", ולפי זה קבעו כיצד לנהוג. וכן נפסק בשלחך ערוך (12ב) "מותר לומר לתינוק פסוק לי פסוקך"
2. הפוסקים דנו מדוע אין בזה איסור 'ניחוש', ראה בבית יוסף ובב"ח (12א), ובש"ך (12ב).

**ז. השימוש בגורלות - מכוח התורה**

1. לפי האמור לעיל, ביארו הפוסקים באלו אופנים מותר לסמוך על פסוקים העולים בגורל, ולהשתמש בפתיחת ספרי קודש לפתרון שאלות בקשר לעתיד - ללא חשש איסור שאלה בגורלות, ובהקדם דברי חז"ל (13א) "אם ביקשת ליטול עצה מהתורה, הוי נוטל".
2. החיד"א הביא בחיבוריו שיורי ברכה (13ב) ובשו"ת חיים שאל (13ג) מנהג החכמים "להתייעץ עם התורה" בפתיחת ספרים למצוא בהם תשובות לשאלותיהם. וכפי שהובא גם בספר טעמי המנהגים (13ד).
3. סיכום - שו"ת וישב הים (13ה).

**ח. שאלת עתידות בהכרת הפנים ושרטוטי הידיים - האם יש לאסור משום "תמים תהיה"**

1. בדברי הזוהר הקדוש (15ג) ובתשובות הגאונים [הובא בשו"ת וישב הים (16)], מבוארת החכמה המקובלת איש מפי איש בהכרת הפנים ושרטוטי הידיים, עליה כתב הרמב"ן בדרשתו (14) "וכשאבדנו, אבדו החכמות עימנו, ונשאר זכרם בשיבוש ביד מעטים" [ראה בדבריו פירוש המעשה המסופר בגמרא במסכת ברכות (15ב) על ברכת "חכם הרזים", שעניינה ההכרה בחכמת הפרצוף].
2. חכמה זו הוזכרה גם בפירוש הרמב"ן על התורה (15א), ורבנו חיים ויטאל (15ד)-(15ה) כתב, כי רבו, האריז"ל, היה בקי בה.
3. ויש לברר האם מותר לשאול על העתידות אצל הבקיאים בחכמת שרטוטי כפות הידיים, או שיש בזה חשש איסור "תמים תהיה עם ה' אלוקיך" - ראה בהרחבה בשו"ת וישב הים (16) שהסתפק, ובסוף דבריו נטה לאיסור על פי מה שכתב הלחם משנה (16ב). וכן אסר בשו"ת להורות נתן (17א). אולם בשו"ת תשובות והנהגות (17ב) נקט שאין איסור לשאול ולחקור אצל הבקיאים בחכמת שרטוטי כפות הידיים אך "מכל מקום עליו לידע שאצל עם ישראל הכל תלוי בתפילה ומעשים טובים".

**ניחוש וסימן - דפי הכוונה ללימוד עיוני**

**הכנת הסוגיה**

**א. מקור הדין - סוגיות הש"ס**

1. האיסור לנחש הוזכר בתורה בשני מקומות: חומש ויקרא (1) ובחומש דברים (1). וראה בפירוש הרמב"ן מהיכן נגזרת המלה "**ניחוש**".
2. מאידך, בתנ"ך מסופר על אליעזר עבד אברהם (2), ויונתן (5) **שכן ניחשו**.
3. בסוגיא במסכת סנהדרין (1) נשנו הדברים האסורים משום ניחוש, עיין שם וברש"י.
4. מאידך, במסכת חולין (2) מבואר כי מי שבנה בית או נשא אשה או נולד לו בן, ולאחר מכן עשה עסקה והצליח, סימן שיהא הולך ומצליח, ואם לא יש לחשוש שלא יצליח גם הלאה, והוסיף רבי אלעזר כי זהו בתנאי שהוחזק בכך שלוש פעמים.
5. כמו כן עיין במעשה המסופר במסכת חולין (2) על רב שיצא לבית רב חנן חתנו, כיצד נהג רב בקשר לאכילה מאותו בשר, והמסתעף לנדון "ניחוש". וכעין זה בסוגיא בחולין שם (2) אודות רב שמואל ורבי יוחנן, שהיו עושים לעצמם סימנים שעל פיהם החליטו אם לצאת לדרך, או לא.
6. ויש לברר גדר הפעולות ה**אסורות** משום **ניחוש**, וה**מותרות** משום "**סימן טוב**".

**ב. גדר ניחוש וסימן - דברי רבותינו הראשונים**

בדברי הראשונים נאמרו שלושה דרכים בביאור ההבדל בין **ניחוש אסור** לבין **סימן המותר**:

**[א] רש"י ותוספות (2) - כל ניחוש או סימן שסומכים עליו אם לעשות את הדבר או לא, אסור.**

1. ראה בדברי התוספות ד"ה כאליעזר, ביאור מעשיהם של אליעזר עבד אברהם ויונתן.
2. לפי דבריהם כוונת רב היתה לומר, שניחוש שסומכים עליו **כפי שהיה נראה** מהמעשה של אליעזר ויונתן, אסור [אך לכאורה עדיין לא מיושב היאך סמכו רב ושמואל ורבי יוחנן על הסימנים שעשו לעצמם].

**[ב] ר"ן המובא בכסף משנה (3) - סימן שאין בו כל הגיון שהוא גורם לתועלת הדבר או להיפך -** **אסור.**

1. הר"ן מסתמך על דברי הגמרא בסנהדרין (1) כי התולה בפתו שנפלה מפיו וכדומה, אסור. אבל "**בדבר שהשכל מכריע** שהם מורים תועלת הדבר או נזקו" אין איסור. ולפי זה ביאר את מעשיהם של אליעזר עבד אברהם ויונתן, ולעומת זאת את מעשיהם של רב ושמואל ורבי יוחנן.
2. וכן פירש בספר היראים (4) את ניחושו של יונתן, ראה בתועפות ראם שם.

**[ג] רד"ק (5) - ניחוש האסור מהתורה הוא "מה שנהגו בהן בעלי הדעות הרעות וחושבים כי הם המטיבים והמריעים, אבל מי שרוצה לעשות לעצמו סימנים כדי לדעת אם זהו חפץ ה', אין בזה איסור".**

1. דברי ספר החינוך (1) בביאור שורש האיסור לנחש, כעין פירושו של הרד"ק הנ"ל.
2. ביאור הרד"ק מדוע לא חששו אליעזר ויונתן ורב ושמואל לעשות לעצמם סימנים וסמכו עליהם. וראה בדבריו כי גם סימנים שמותר לעשות אינם מהווים סימן אלא באופן שקובעים "סימן" **קודם שעושה** את המעשה בדבר **שטרם היה**, ולא במה **שכבר היה**, ובמה שביאר לפי זה את הנהגתו של רב.

**ג. מחלוקת הרמב"ם והראב"ד בדין ניחוש וסימן**

1. דברי הרמב"ם בהלכה ד' (3) בנדון "המשים סימנים לעצמו", השגת הראב"ד, וביאור הכסף משנה בדעת הרמב"ם, בפשר "ניחושם" של אליעזר עבד אברהם ויונתן.
2. מחלוקת הרמב"ם והראב"ד בהלכה ה' (3), בביאור דברי הגמרא "בית, תינוק ואשה, אע"פ שאין נחש, **יש סימן**".
3. ביאור דעת הראב"ד בשו"ת וישב הים (7) לפי שיטת הרד"ק (5) שסימני "בית, תינוק ואשה" אינם סימנים גמורים "כיון שבאו בהזדמן ולא עשאום סימן מתחילה, ולא הוו סימן גמור עד דאתחזקו תלתא זימני".

**ד. סימן טוב ומזל טוב - "סימנא מילתא"**

1. במסכת הוריות (2) מבואר ענין משיחת המלכים על המעיין **לסימן** "כדי שתמשך מלכותם", ובסוגיית הגמרא נתבארו סימנים הידועים כמסוגלים להצלחה, ובכללם ה"סימנים" הנהוגים בראש השנה.
2. ביאור המאירי (4) מדוע אין איסור "ניחוש" בסימנים אלו, כי נועדו **לעורר לבבו להנהגה טובה**.
3. מדברי הגמרא בהוריות המליצו הר"ן (3) והרמב"ן (4) על המנהג לשאת נשים עד זמן "מילוי הלבנה".

וראה בהמשך דברי הרמב"ן בנדון שאלה בכוכבים, והאם גזירת האיצטגננות יכולה להתבטל, ובנדון קיום מצות "תמים תהיה עם ה' אלוקיך".

**עיון נוסף**

**א. ניחוש וסימן - פסקי הלכות**

1. בשולחן ערוך (סי' קע"ט סעיף ג' (6) מבואר מה הם הדברים האסורים משום ניחוש וסימן. בהמשך (סע' ד) נפסק דין "בית אשה ותינוק" כלשון הגמרא, והושמט התנאי דאתחזק בתלתא זימני. אבל הרמ"א כתב: "אם הצליח אחר זה שלשה פעמים או לא", כשיטת הראב"ד.
2. הרמ"א (סעיף ד (6) הוסיף להביא את מחלוקת הרמב"ם והראב"ד, האם מותר לעשות סימנים על מה שיהיה בעתיד, וסיים: "וההולך בתום ובוטח בה' חסד יסובבנו". וראה במה שכתב בזה בשו"ת וישב הים (7).
3. דברי הפתחי תשובה (6) ס"ק ג) בשם השלטי גיבורים, בדבר ניחוש כשלא אומר במפורש שכוונתו לניחוש, ומה שהקשה עליו. ובמה שכתב בשו"ת קנין תורה (9) בשם המהרי"ל והגר"א, וכן נקט בשו"ת וישב הים (6).
4. הרמ"א (6) סי' קע"ט סע' ב) פסק את דברי הרמב"ן: "במה שאדם יודע שהוא נגד המזל, לא יעשה ויסמוך על הנס, אלא שאין לחקור אחר זה משום תמים תהיה עם ה' אלקיך".

**מחקר והעמקה**

**א. דינים שונים הנוגעים לניחוש וסימן - הלכה ולמעשה**

* **המקפידים לא לתת להדליק נר מהנר שלהם במוצאי שבת; לא לכבות את הנר במוצ"ש; לא לקנות מטאטא כל חודש ניסן -** בן איש חי בשו"ת רב פעלים (9).
* **היחס לאמונות "תפלות" -** הרב חיים דוד הלוי, רבה של תל אביב, שו"ת מים חיים (9).
* **תליית פרסה של סוס כסימן להצלחה -** הרב אברהם דוד הורביץ, שו"ת קנין תורה (9).
* **כרטיס טיסה שנשרף באופן פלאי, האם לחשוש מלטוס -** הרב יצחק זילברשטיין, חשוקי חמד (10).
* **שאלה בחוזים בכוכבים ו"פאנגשוי מאסטר"** **הנהוג בארצות המזרח -** הרב נתנאל מעודד, הרב הראשי של הקהילה הספרדית בהונג קונג, שו"ת מזרח שמש (11).
* **מנהג הישיבות להתחיל ללמוד בראש חודש** - הרב שמואל רייך, קובץ אורייתא (8).
* **ביאורים בפסק השו"ע "נהגו שאין נושאין נשים אלא במילוי הלבנה" -** אוצר הפוסקים (12-13)

**אחיזת עיניים - דפי הכוונה ללימוד עיוני**

**הכנת הסוגיה**

**א. מקור האיסור**

1. נצטווינו בפרשת קדושים (1) " לֹא תְנַחֲשׁוּ וְלֹא **תְעוֹנֵנוּ**", ובפרשת שופטים (1) "לֹא יִמָּצֵא בְךָ קֹסֵם קְסָמִים **מְעוֹנֵן** וּמְנַחֵשׁ וּמְכַשֵּׁף". רש"י ציין לסוגיית הגמרא בסנהדרין (2) סה, ב) שנחלקו חז"ל מהו איסור "מעונן".
2. בנדון אחיזת עיניים, נתבארו בדברי המשנה והסוגיא במסכת סנהדרין (1) ג' חילוקי דינים בהלכות כשפים, ובדיני "אחיזת עיניים" [ראה בפירושו המחודש של היעב"ץ למסופר במסכת מגילה (2) אודות רבה ששחט את רבי זירא בסעודת פורים].

**ב. גדרי איסור מעונן - שיטות הראשונים**

1. מדברי הרמב"ם בספר המצוות (2) מתבאר כי באיסור "לא תעוננו" נכללה עשיית פעולה שאין בה משום כישוף אלא תחבולה בתנועת הידיים, והרואים חושבים שראו במו עיניהם דבר שהוא חוץ מגדרי הטבע, ומי שעושה כן נקרא **אוחז עיניים והוא מין ממיני הכישוף**, ומפני זה **לוקה**.
2. אולם לדעת הסמ"ג (2) לא נאסרה אלא אחיזת עיניים שיש בה משום מעשה כשפים, אבל אחיזת עיניים שאין בו משום כשפים, מותרת לגמרי **[**וראה בדברי המהרש"ל המובא בשו"ת הרמ"א (4) כי הסמ"ג לא חלק על הרמב"ם, והרמ"א דחה את דבריו וכתב שהסמ"ג והרמב"ם חולקים].
3. דברי הרמב"ם בהלכות עבודה זרה (3) פי"א הלכה ט), לשיטתו בספר המצוות (2).

אמנם המעיין בסוף הפרק (3) הלכה טו) ימצא לכאורה סתירה בדבריו בנדון מלקות על אחיזת עיניים.

**ג. יישוב סתירת פסקי הרמב"ם והמסתעף מכך להלכה**

1. בשו"ת מהרי"ק (4) יישב את הסתירה בדברי הרמב"ם, וחילק בין אוחז עיניים ומראה כאילו עושה מעשה **על טבעי**, ובין אוחז את העיניים ומראה כאילו עושה **מעשה טבעי**.
2. הכסף משנה (3) ציין לדברי המהרי"ק הנ"ל, והקשה עליו, וביאר את דברי הרמב"ם באופן אחר.
3. הב"ח (3) חילק בין אוחז את העיניים **על ידי כישוף**, ובין אוחז את העיניים **על ידי קלות תנועת הידיים**, שאינו בכלל מעשה כשפים, ונאסר בלאו ד"לא תעוננו", ועליו כתב הרמב"ם (הלכה ט) שחייב מלקות.
4. בשו"ת הרמ"א (4) נקט ב' סוגים של אחיזת עיניים, ונראה שלמד כהבנת הב"ח בדברי הרמב"ם, ועל אחיזת עיניים שאין בה כישוף חייב מלקות.

**עיון נוסף**

**א. הזמנת קוסם לחתונות ולאירועים**

1. הש"ך (5) ס"ק יז) **העתיק להלכה את דברי הב"ח**, וכתב שכן מבואר "בתשובת הרב", וכוונתו לדברי שו"ת הרמ"א (4). אמנם בשו"ת אגרות משה (8) מבואר כי הרמ"א והמהרש"ל **חלקו** על הב"ח.
2. דברי החכמת אדם (5) על פי הש"ך בשם הב"ח, בנדון בדחנים העושים בחתונות מיני תחבולות באחיזת עיניים, ובהרחבה בשו"ת וישב הים (6).

הפוסקים דנו בדברי החכמת אדם:

1. בשו"ת בצל החכמה (9) כתב כי לדעת הסמ"ג (2) אין איסור בזה, כיון שאין כאן מעשה כשפים אלא אחיזת עיניים בעלמא. וכן נראה מתירוצו הראשון של הכסף משנה (3) שגם לדעת הרמב"ם איסור אחיזת עיניים הוא רק על ידי כישוף.
2. גם לשיטת הב"ח והש"ך שנקטו בדעת הרמב"ם שבאחיזת עיניים שלא על ידי כישוף, יש איסור דאורייתא "לא תעוננו", כתבו הפוסקים כמה סברות להיתר:

**[א]** בשו"ת אגרות משה (8) חידש שאין איסור "אחיזת עיניים", כי אם בתחבולה שיש בה משום מעשה של "אחיזה" על עיני הרואה, כשמשקר לאנשים ואומר להם שעושה מעשה על ידי כישוף, והביא ראיה לדבריו מהאחים ששלחו את נפתלי למצרים ומשמשון הגיבור.

**[ב]** בהגהות יבין דעת על השו"ע (7) כתב שאיסור אחיזת עיניים לא נאמר "כשאומר שאינו עושה שום פעולה, רק שמטעה הרואים, ואפילו הכי אינם מרגישים". וכן כתב האדמו"ר מצאנז בשו"ת דברי יציב (10), וכן דעת הגר"מ שטרנבוך בשו"ת תשובות והנהגות (10).

**[ג]** בשו"ת בצל החכמה (9) כתב, שאחיזת עיניים מותרת באופן שהרואה **רואה את כל מה שהיה האמת במציאות**, ורק על ידי קלות תנועות הידיים אינו מבין מה הוא רואה.

**ב. אחיזת עיניים - סיכום והלכה למעשה**

1. בשו"ת אגרות משה (8) כתב כי דבריו להיתר נאמרו "בדרך הלימוד", ולא בדרך של "הוראה למעשה", והוסיף: "ואם היה בא לידי מעשה, הייתי משתמטנא משום כבוד רבותינו האוסרים. ואם לא היה אפשר להשתמט, הייתי מורה שבדרך טבעי, וידוע ומפורסם שהוא דרך טבעי, שמותר".
2. וכן מסקנת שו"ת דברי יציב (10), תשובות והנהגות (10) והרב אבערלאנדער (13).
3. ברם לדעת הגר"ש וואזנר בשו"ת שבט הלוי (10), הגר"ע יוסף בשו"ת יחוה דעת (11), והרב זילברשטיין בספרו מלכים אמניך (11) - יש לאסור מופע קוסמים, גם כשנעשה לצורך שמחת חתן וכלה או שמחת פורים.

**קבלה מעשית ושימוש בשמות הקודש - דפי הכוונה ללימוד עיוני**

**הכנת הסוגיה**

**א. שימוש בשמות הקודש - מקורות הדין**

1. רש"י בפרשת שמות (1) מביא את דבריחז"ל כי משה רבנו הרג את המצרי ב"**שם המפורש**". ואף דוד המלך **השתמש בכתיבת "שם"**, כאשר חפר את ה"שיתין" [יסודות] של בית המקדש ומי התהום עלו, כמסופר במסכת סוכה (1).
2. הסיפור המופלא במסכת יבמות (2) על מנשה שביקש להרוג את ישעיהו הנביא, והשימוש שנעשה שם בשמות.
3. במסכת סנהדרין (2) מסופר על רבא ש"ברא גברא" ושלחו לפני רב זירא.
4. הנהגתם של רב חנינא ורב אושעיא כל ערב שבת, מבוארת גם במסכת סנהדרין (3) ס"ז, ב), ורש"י שם פירש שבראו עגלה משולשת **על ידי שהיו מצרפים אותיות השם שבהם נברא העולם**.
5. דברי השל"ה הקדוש (2) אודת שבטי י-ה שבראו נשים על ידי שימוש בשמות.
6. דברי הגמרא במסכת ברכות (6) על בצלאל "שהיה יודע לצרף **אותיות שנבראו בהן שמים וארץ**".
7. וראה גם בדברי הרמב"ן בדרשת תורת ה' תמימה (6) "**כל התורה כולה שמותיו של הקב"ה**", ובכל פרשה בתנ"ך טמון ה"שם", שבו "משתמשים חסידי הדורות היודעים אותו, להמית ולהחיות". וכן בדברי הרמב"ן בפרשת תצוה (6) כיצד נשאלו ב"אורים ותומים". ובדברי המהרש"א במסכת ברכות (7).

**ב. שימוש בשמות הקודש - ביאור העניין**

1. עניין השימוש בשמות הקודש עמוק ומי ישיגנו, אולם המובן הפשוט המתבאר מכל המקורות דלעיל הוא, שמכ"ב אותיות האל"ף בי"ת ניתן לצרף צירופים שונים של שמות. בריאת העולם על ידי הקב"ה נעשתה ב"שמות", וכל "שם" היה מורכב מצירוף אחר של אותיות. והיודעים "לצרף" אותיות שמים וארץ, ידעו את הסודות המופלאים של צירופי האותיות שיצרו את השמות בהם ברא הקב"ה את העולם.
2. להסבר ולהבנה, עיין בדברי הרמח"ל בספר דרך ה' (7), שאילולא שמותיו של הקב"ה לא היה שייך יחס להקב"ה להתפלל ולהתקרב אליו.
3. במדרש המובא בנפש החיים (7), מבואר שהקב"ה אמר למשה כי **"לפי מעשי אני נקרא**". והיינו שהזכרת שמותיו של הקב"ה גורמת להשפעה כפי ההשפעה שהשם הזה גורם. אמנם יש בחינה נוספת ב"שמותיו" של הקב"ה, והיא, שעל ידי הזכרת השמות **האדם יכול לשנות את הטבע,** כדברי הרמח"ל הנ"ל (7).

**ג. שימוש בשמות הקודש - גדר האיסור וההיתר**

1. במשנה במסכת אבות (1) נאמר: "וּדְאִשְׁתַּמֵּשׁ בְּתַגָּא חֳלָף". הרע"ב פירש בשם אבות דרבי נתן (1) שהכוונה לשימוש בשמותיו של הקב"ה - ומעתה יקשה היאך השתמשו גדולי עולם בשמות הקודש.
2. כמו כן יקשה מהו החילוק בין השימוש **המותר** בשמות הקודש, לבין חילוקי הדינים בהלכות כישוף העולה מסוגיית הגמרא בסנהדרין (3) והאופנים שיש בהם **איסור** ואף **חיוב סקילה.**
3. בדבר החילוק בין מעשה **כישוף** לבין **צירוף אותיות השם**, ראה בפירוש רש"י לעיל בסנהדרין (3) ד"ה עסקי, ובדברי החתם סופר (10) לחלק בין הכחשת פמליא של מעלה, לבין הנעשה ע"י ספר יצירה שעניינו **גבוה מהם**, וכפי שביאר בהטעמה הגר"א וייס בספרו מנחת אשר (11).
4. בביאור ההיתר להשתמש בספר יצירה למרות מאמר חז"ל "ודאשתמש בתגא חלף", ראה בדברי הלבוש המובאים בש"ך (4) יו"ד סי' קע"ט ס"ק י"ח), המתנה את ההיתר להשתמש בשמות רק למי "**שיתעסקו בהם בקדושה ובטהרה, ולצורך קדושת השם או לצורך מצוה רבה**".
5. כעין זה כתב היעבץ בהגהותיו על מסכת עירובין (1), וכן מתבאר בדברי ספר העיקרים המובא בשו"ת וישב הים (5) - שאפילו ישעיהו הנביא נענש מאחר והזכיר את השם "להנאת עצמו".
6. יש למצוא מקור לדבריהם במה שכתב הרמח"ל (7) בסוף דבריו, שאינו ראוי והגון להדיוט שישתמש בשרביטו של מלך, וכן גם צריך שישתמשו בזה למה שיולד ממנו קידוש שמו ית' ועשית רצונו באיזה צד שיהיה.
7. להרחבת היריעה ראה במאמרו של רבי ראובן מרגליות בקונטרס חסדי עולם (9) ליקוט מאמרי חז"ל ודברי הראשונים והאחרונים בנושא השימוש בשמות הקודש.

**ד. גדר שימוש בקבלה מעשית**

1. הרמ"א (4) הביא להלכה את דברי הבית יוסף (4) כי "מעשה שדים שהתירו קצת הפוסקים, ראינו שרוב הנטפלים להם, אינם יוצאים בשלום מתחת ידם". ובביאור הגר"א לשו"ע (4) ציין למה שכתב רבי יהודה החסיד בספר חסידים (8) בכמה מקומות כי "מי שעוסק בהשבעות מלאכים לא יהיה סופו טוב".
2. בשו"ת וישב הים (5) כתב כי "אזכרת שמותיו של הקב"ה אינם עניין ל"**קבלה מעשית" שהיא בכח השבעות מלאכי העשיה דווקא**, בהזכיר או בהיכתב שמותיהם שזהו דבר מסוכן ותועלתו מפוקפק".

**עיון נוסף**

**א. דינו של אדם הנברא בספר יצירה**

1. מצאנו ארבע שיטות בדינו:
2. בשו"ת חכם צבי (10) הסתפק האם מצטרף למנין, ויתכן שיש לו דין "ישראל", אך למעשה לדעתו אינו מצטרף, וגם אין איסור בהריגתו.
3. היעב"ץ (10) סבר שאין לצרפו למנין, כי אין דינו כאדם אלא כחיה ובהמה.
4. לדעת החזון איש (10) דינו כאדם, אלא שאין דינו כישראל.
5. רבי יוסף ענגיל בציוניו לש"ס (10) נקט שדינו כעבד כנעני.
6. סיכום השיטות ראה במנחת אשר (11), ובמה שכתב שם בענין **בריאת אדם על ידי ספר יצירה בשבת.**

**ב. סיכום הדברים**

1. ראה בהרחבה בשו"ת וישב הים (12-13), בנדון כתיבת קמיעות, לחשים וסגולות, על פי ההלכה ודברי האריז"ל והמקובלים. ובמה שהביא ארבעה טעמים מדברי האריז"ל לאסור השימוש ב"קבלה מעשית", ומה שסייג דבריו למצבים של קידוש השם והצלת הכלל ופקוח נפש.

**כתובת קעקע - דפי הכוונה ללימוד עיוני**

**הכנת הסוגיה**

**א. מקור האיסור גדרו וטעמו**

1. בפרשת קדושים (ויקרא יט, כח) נאמר "וְשֶׂרֶט לָנֶפֶשׁ לֹא תִתְּנוּ בִּבְשַׂרְכֶם **וּכְתֹבֶת קַעֲקַע** לֹא תִתְּנוּ בָּכֶם אֲנִי ה'".
2. במשנה במסכת מכות (1) מבואר אימתי חייבים על כתיבת כתובת קעקע, ולדעת רבי שמעון בן יהודה חייבים רק על כתיבת קעקע של שם עבודה זרה, כפי שמתברר בסוגית הגמרא על אתר.
3. רבותינו הראשונים נחלקו מהי ה"**כתיבה**" ומהו ה"**קעקוע**", והאם **השריטה** קודמת **לצביעה**, או להיפך.

ראה בפירוש רש"י במסכת מכות (1) כיצד היא כתובת הקעקע שחייבים עליה, אולם בדברי הרמב"ם (1) מבואר כי השריטה קודמת ורק לאחר מכן ממלא את מקום השריטה בדיו.

1. מחלוקת רש"י והרמב"ם הובאה בפירוש המלבי"ם (1) ובספר הכתב והקבלה (1).

סיכום השיטות במחלוקת זו בדברי הגר"ח קנייבסקי בספרו פתשגן הכתב (4) סימן ג'.

1. באוצר מפרשי התלמוד (2) נתלבנו דברי התוספתא בנדון כתובת קעקע על עבד, האם דברי התוספתא נאמרו אליבא דרבי שמעון בן יהודה או גם אליבא דרבנן, וכיצד נפסקה ההלכה למעשה.
2. טעם איסור כתובת קעקע מבואר בדברי טור (3) "**מחוקי העכו"ם**". וביאר האגרות משה (2) שאמנם עיקר איסור כתובת קעקע משום "חוקות הגויים", אך "נאסר לעולם אף כשפסקו העכו"ם מלעשות כן".

**ב. איסור כתובת קעקע - במעשה הכתיבה או בתוצאת הכתב על הגוף**

1. בספר פתשגן הכתב (4) סימן ג) כתב שאין כוונת התורה שלא יהא חקוק בכם כתובת קעקע, רק **המעשה אסרה תורה**. והוכיח זאת ממחלוקת הראשונים האם השריטה קודמת לצביעה או להיפך. כמו כן הביא ראיה מדברי התוספתא (2) בנדון כתיבת קעקע על עבד**.**

**ג. חיוב מחיקת כתובת קעקע**

1. לאור החקירה הנ"ל בגדר איסור כתובת קעקע, דן בשו"ת להורות נתן (5) האם בעל תשובה שיש בגופו כתובת קעקע, חייב להסירה. ואם נאמר שהאיסור **במעשה הכתיבה**, פשוט שאין חיוב להסיר את הכתובת.
2. אולם בהמשך דבריו הוכיח בשו"ת להורות נתן (5) מדברי המנחת חינוך בנדון מחיקת כתובת קעקע, שאיסור כתובת קעקע הוא גם **בתוצאה** שהכתב נמצא על בשרו, עיין שם במה שדן בראיה זו. עם זאת, מאחר ו"**אין נכון**" שהכתובת תישאר על הגוף, התיר למעשה את הסרת הכתובת, אף שהדבר כרוך באיסור "**חבלה**" בגופו.
3. כיוצא בזה הביא רבי יצחק זילברשטיין בספרו חשוקי חמד (5) בשם הגרי"ש אלישיב להתיר ניתוח להסרת כתובת הקעקע, בנימוק נוסף שהאיסור לחבול נאמר **כשמזלזל בגוף** שהוא מתנת אלקים, ולא **כשחובל** **להסיר תועבה מותר**.

**ד. הסרת קעקוע באמצעות כתובת קעקע אחרת**

1. נפקא מינה נוספת בחקירה האם איסור כתובת קעקע הוא במעשה הכתיבה או בתוצאת הכתב על הגוף, היא בנדון **הוספת קעקוע כדי** למחוק קעקוע קיים. בספר חשוקי חמד (5) **אסר להוסיף קעקוע** על קעקוע קיים כדי למחוק קעקוע בצורת עבודה זרה, מאחר ואיסור כתובת קעקע **במעשה** ולא בעצם הימצאות הכתובת על הגוף, אלא **שאין נכון** שהכתובת תישאר הגוף, ולכן אין היתר "להוסיף חטא" בקעקוע נוסף.
2. אולם בספר רץ כצבי (9) אות ב) הביא מדברי שו"ת בצל החכמה [הנובעים מההנחה שיש איסור **בתוצאה**], וכאשר הכתיבה של כתובת הקעקע **השניה** [ע"ג הכתובת הראשונה] נעשית **על ידי עכו"ם**, יש להתיר.

**עיון נוסף**

**א. דיני כתובת קעקע - נדונים שונים**

* **כתיבה בעט או דיו צבעוני על בשרו**

1. בספר פתשגן הכתב (4) סימן יח)הביא אתמחלוקתהפוסקים, האם יש איסור דרבנן כאשר **כתב [בדיו] ולא קעקע**, והכרעתו למעשה.

* **חיוב על ב' אותיות או גם רושם**

1. ספקו של רעק"א על גיליון הרמב"ם (1).
2. סיכום דעות הפוסקים בספר פתשגן הכתב (4) קיצור הלכות סע' ט) ובמנחת אשר (7) אות ב).

* **איפור קבוע**

1. בקובץ אור ישראל (8) הובאו דברי הגר"ש ואזנר שהחמיר לאסור איפור קבוע "מטעם סרך איסור כתובת קעקע, ואיבעית אימא כי מעשה שחץ הוא". וכן הובא בספר נשמת אברהם (8) בשם הגרי"ש אלישיב, הגרי"י פישר והגר"ע יוסף שפסקו לאיסור.
2. אולם בספרו החדש [טהרת הבית] חזר בו הגר"ע יוסף ופסק להתיר משום כבוד הבריות.
3. וראה בהרחבה בשו"ת מנחת אשר (7)-(8) שצידד שאין בזה איסור "שריטה", כי הפעולה נעשית בהחדרת צבע על ידי מזרק, עיין בדבריו ובמסקנתו כי בשעת הדחק גדולה יש להקל בזה.

* **הנחת תפילין על זרוע שיש בה קעקוע של תמונה בלתי ראויה**

1. מנחת יצחק (6).

* **מחיקת כתובת קעקע של הגרמנים ימ"ש**

1. בקובץ המאור (6) הביא הרב אמסעל את פסק ההלכה של רבי אפרים אשרי, שכתב שאין למחוק את כתובת הקעקע של הנאצים ימ"ש כדי לזכור את מעשה עמלק, ודחה את דבריו, עיי"ש.

* נשיאת כפים של כהן בעל מום או עם כתובת קעקע

1. **רץ כצבי (9).**

**לא ילבש - דפי הכוונה ללימוד עיוני**

**הכנת הסוגיה**

**א. לא ילבש גבר שמלת אשה - מקור האיסור וטעמיו**

1. בפרשת כי תצא (1א) הזהירה התורה "לֹא יִהְיֶה כְלִי גֶבֶר עַל אִשָּׁה וְלֹא יִלְבַּשׁ גֶּבֶר שִׂמְלַת אִשָּׁה, כִּי **תוֹעֲבַת** ה' אֱלֹקֶיךָ כָּל עֹשֵׂה אֵלֶּה". בטעם האיסור, פירש רש"י, כי הדבר מביא לידי ניאוף.

הרמב"ם בספר המצוות (1ב) הוסיף כי אסור גם מחשש שלעיתים נעשה לשם עבודה זרה.

1. וראה עוד בטעם האיסור בספר החינוך (1ג), ובבינת אדם (1ד) דייק מדברי הרמב"ם כי האיסור הוא דבר **סגולי** שמעורר לזנות.
2. סוגיית הגמרא במסכת נזיר (2א,2ב), האם לוקים **מהתורה** על העברת שיער בית השחי בתער, או רק **מדברי סופרים**, שים לב לשתי הלישנות, ולמחלוקת חכמים ורבי אליעזר בן יעקב.

**ב. אופני איסור לא ילבש ודין העברת שער - פסק ההלכה**

1. במסכת יבמות (3א) מבואר כי "**משנת רבי אליעזר בן יעקב קב ונקי**". ולאור זאת פסקו הראשונים והרמב"ם (3ב; הלכה י) גם במחלוקת הנ"ל כרבי אליעזר בן יעקב **שכל תיקוני אשה אסורים על האיש**, גם בלא שיושב בין הנשים.
2. אולם צ"ע בדברי הרמב"ם, כי בהלכה ט' (3ב) כתב, שהמעביר שער משאר הגוף, כגון בית השחי, אינו אסור מהתורה אלא **מדברי סופרים"**. ולכאורה בסוגיית הגמרא בנזיר (2א) תלו ב' הדינים זה בזה.
3. ואמנם מדברי הסמ"ג (3ג) נראה שפסק כרבי אליעזר בן יעקב, ולכן אסר **מהתורה** העברת שער הגוף בתער.
4. בכסף משנה (3ב), וביתר ביאור בית יוסף (4א), הסביר את דעת הרמב"ם, שרבי אליעזר בן יעקב סבר כי האיסור מהתורה הוא רק **במידי דמינכר**. ברם למעשה הביא הבית יוסף את דברי הסמ"ג (3ג), ופסק כמותו.
5. תמיהת הב"ח (4א) על הסבר הבית יוסף בדעת הרמב"ם, וחידושו לבאר בדעת הרמב"ם כי בדין העברת שיער פסק כדעת הלישנא קמא בסוגיא בנזיר (2א), וכדעת רבי אליעזר בן יעקב שאסר כל תיקוני אשה, היינו בהסתכלות במראה וכיחול ופירקוס, שנעשה לנוי.

**ג. לבוש המיוחד לנשים שנהגו גברים ללבשו - הסתכלות במראה**

1. במסכת עבודה זרה (5א) ובתוספות שם, נתבאר ההיתר להסתכל במראה כשמסתפר אצל נכרי.
2. הר"ן (5ב) דייק מדברי הגמרא בעבודה זרה (5א) ובמסכת שבת, כי דווקא בשבת אסרו להסתכל במראה "שמא ישיר נמין" מהמראה, אבל ביום **בחול אין איסור בזה**, מאחר והאיסור נמדד ברגילות הגברים באותו מקום. ולפי זה דן האם מותר **להעביר שער בתער במקום שנהגו אף הגברים לעשות כן.** וראה בשו"ת הרשב"א (6א), ובמה שכתב בתוך דבריו שהאיסור "**תלוי בארצות ובזמנים**".
3. הרמב"ם (3ב) כתב שבמקום שגם גברים מעבירים שיער"**אין להכות על כך**". עם זאת, הבית יוסף (6ב) דייק מדבריו **שאין להתיר זאת לכתחילה**. אולם בגינת ורדים (6ג) כתב שמכיוון שבדעת הגאונים הדבר ברור להתיר אף לכתחילה, ובדעת הרמב"ם אינו מפורש לאסור, יש **להתיר לכתחילה**.
4. **פסק ההלכה:** שולחן ערוך ורמ"א (6ד). וראה בדברי התפארת ישראל (6ה) לאור דברי הרמ"א, יקר ערך התורה ולומדיה.

**ד. אינו מתכוון לנוי וקישוט כאשה**

1. בדברי תוספות (2ב;5א) מבואר ההיתר לעשות "מעשי נשים", **כשאין כוונתו לשם נוי**, כגון המגלח שערו משום שמצער אותו, או מסתכל במראה שלא יחבל בעצמו, וכן נקט להלכה בשלחן ערוך (6ד).
2. הרשב"א (7א) נשאל, האם מי שיש לו חטטים בבית השחי ומצטער מחמת השער, רשאי להעבירו. והשיב להיתר מאחר ועושה זאת לצורך רפואה. וראה בדברי הב"ח (7ב) שביאר ב' היתרים בנדון דידן.
3. בשרידי אש (7ג) כתב בביאור הדברים, שאמנם בכל התורה לא דורשים "טעמא דקרא", אולם כאשר **נכתב בתורה במפורש** "כי **תועבה היא**",יש ללמוד להתיר באופן שאין כוונה לתועבה אלא לנוי וליופי.

**עיון נוסף**

**ה. איסור לא ילבש בתחפושות בפורים**

1. שורש המנהג "להתחפש" בפורים מובא בדברי מהר"י מינץ (8א), שדן האם יש לחשוש לאיסור משום "לא ילבש גבר שמלת אשה". ובדבריו יצא בחריפות **נגד** המפקפקים על מנהג התחפושות בפורים, עיין בשני הטעמים שהביא להיתר.
2. מנגד, פוסקים רבים התנגדו למנהג להתחפש שיש בה חשש איסור 'לא ילבש'. ראה בדברי הב"ח (8ב) שדחה את היתרו של המהר"י מינץ, והוסיף שם "שילכו האיש בין הנשים ואשה בין אנשים לניאוף", אולם סיים: "הנח להם לישראל מוטב יהיו שוגגים, אבל ירא שמים יזהיר לאנשי ביתו על כך".
3. הט"ז (10; סימן קפב סק"ג) הביא את דברי חמיו הב"ח. ובבאר הגולה (שם) הוסיף **שהרבה גזירות וחורבנות נולדו על ידי זה, ואשרי המבטלם**".
4. גם מדברי המשנה ברורה (8ג) נראה שנטה להחמיר כדעת השוללים את מנהג התחפשות גברים לנשים.
5. בביאור דעת המתירים להתחפש בפורים, ראה בספר רץ כצבי (9), ובמה שכתב בנדון תחפושות **בהצגת תיאטרון** [שבה לובשים גברים בגדי נשים, או להיפך], ובכל מקום שאין בלבוש "כוונת זימה".

**ו. לא ילבש גבר שמלת אשה - פסק ההלכה**

1. פרטי הדינים בשולחן ערוך (10).

**ז. איסור לא ילבש בהנחת תפילין לאשה**

1. מדברי תרגום יונתן בן עוזיאל על הפסוק "לא ילבש" (11א) נראה כי **אסור לאשה להניח תפילין וללבוש בגד עם ציצית** משום "לא ילבש". אך לכאורה דבריו נסתרים מהמבואר במסכת עירובין (11ב) שמיכל בת שאול הניחה תפילין ולא מיחו חכמים בידה.
2. הלבוש (11ג) יישב את הסתירה בכך שבת מלך ואשת מלך שאני. אמנם בברכי יוסף (11ד) כתב שדברי התרגום מתאימים עם המובא בפסיקתא שמיחו חכמים ביד מיכל.
3. בתורה לשמה (11ה) כתב לחלק בין ציצית שהוא **מלבוש** "ויש בו משום לא **ילבש** אפילו כשלובשו להגן מפני הגשמים, ועל כן מיכל לא לבשתו. ורק תפילין שאינו מלבוש אלא **תכשיט**, התירו כשאינו עושה לשם נוי".

**מחקר והעמקה**

**ח. ליקוט שערות לבנות מתוך השחורות**

1. במסכת מכות (12א) מבואר שהמלקט שערה לבנה מתוך השחורות בשבת, חייב אפילו בשערה אחת, וגם ביום חול משום 'לא ילבש', וכן פסק הרמב"ם (3ב).
2. וראה בהשגת הראב"ד שם, ובמה שביאר הבית יוסף (12ב) בדעת הרמב"ם ותירץ את קושיותיו של הראב"ד.
3. לביאורים נוספים בדברי הראב"ד, ראה בערוך לנר (12ג) ובשרידי אש (12ד).
4. בשו"ת לבוש מרדכי (13א) התיר לצבוע שערות לבנות לשחורות כדי להשיג משרה, וכתב לחלק בין איסור התדמות של גבר לאישה [וכן להיפך] לבין "יפוי" שנאסר רק בכוונה להתייפות.
5. דברי האגרות משה (13ב) בנדון תרופה שהנוטל אותה גורם לצבע השערות לחזור לקדמותן. בתשובתו, חקר האם איסור 'לא ילבש' הוא **במעשה** הלבישה, או **בתוצאה** של הלבישה.

**ט. לבישת מכנסיים לאשה**

1. שו"ת יביע אומר (14) ומנחת יצחק (15א).

**י. נשיאת נשק לאשה**

1. אגרות משה (9).

**יא. ריח בושם לגבר**

1. שו"ת אז נדברו (16א). וכן שו"ת משנה הלכות (16ב).

**יב. לא ילבש - פסקי דינים הלכה למעשה**

1. **ניתוח פלסטי לגבר** - מנחת שלמה (16ג).
2. **עישון סיגריות באשה** - שו"ת תשובות והנהגות (16ד).
3. **לבישת שעון יד לגבר** - מפורסמת דעת הגר"ח קנייבסקי לאסור לבישת שעון יד לגבר משום לא ילבש, אך מעיקר הדין נראה שאין בו משום לא ילבש ואינו אלא חומרא – ראה במקורות דלקמן (17א,17ב,17ג).